b'\n_START_ARTICLE_\nKarl H\xc3\xa4gg\n_START_PARAGRAPH_\nKarl Axel H\xc3\xa4gg (16. tammikuuta 1888 Porvoo \xe2\x80\x93 22. toukokuuta 1956) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4nen vanhempansa olivat ty\xc3\xb6mies Gustaf H\xc3\xa4gg ja Amanda Gustafsson. H\xc3\xa4net vihittiin avioliittoon vuonna 1919 Hilja Maria Meskasen kanssa.\n_START_SECTION_\nOpinnot\n_START_PARAGRAPH_\nH\xc3\xa4gg k\xc3\xa4vi kansakoulun ja suoritti yksityisesti keskikoulukurssin Viipurin reaalikoulussa vuonna 1925. H\xc3\xa4n suoritti liikuntakasvatuskurssin Jyv\xc3\xa4skyl\xc3\xa4ss\xc3\xa4 vuonna 1919 ja Divisioonantalousaliupseerikurssin vuonna 1938 sek\xc3\xa4 armeijan palotorjuntakurssin vuonna 1944.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nH\xc3\xa4gg ty\xc3\xb6skenteli merimiehen\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n pioneerikomppaniaan 29. lokakuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nH\xc3\xa4gg siirrettiin 12. hein\xc3\xa4kuuta 1918 koulutusaliupseeriksi Pioneerikoulutuspataljoonaan, josta h\xc3\xa4net siirrettiin edelleen 18. kes\xc3\xa4kuuta 1919 Pioneeripataljoona 2:een, mist\xc3\xa4 h\xc3\xa4net siirrettiin 6. syyskuuta 1927 Erilliseen kentt\xc3\xa4lenn\xc3\xa4tinkomppaniaan ja 15. syyskuuta 1928 alkaen Karjalan kaartin rykmenttiin toimitusjoukkueen v\xc3\xa4\xc3\xa4peliksi ja 1. toukokuuta 1934 alkaen Pioneeripataljoonaan aliupseerikoulun v\xc3\xa4\xc3\xa4peliksi. Omien t\xc3\xb6idens\xc3\xa4 ohella h\xc3\xa4n oli my\xc3\xb6s komennettuna Kouvolan ratarakennusty\xc3\xb6komennuskunnan johtajana vuonna 1923 ja Helsingin tykist\xc3\xb6koeampumaradan r\xc3\xa4j\xc3\xa4ytyst\xc3\xb6iden johtajana vuosina 1926\xe2\x80\x931927.\n_START_SECTION_\nOpetustoimi\n_START_PARAGRAPH_\nH\xc3\xa4gg toimi koulutusaliupseerina Kadettikoulussa vuonna 1919 ja ratsuv\xc3\xa4en upseerien ja aliupseerien pioneerikursseilla vuonna 1919 ja Reserviupseerikoulun ja upseerien pioneerikursseilla vuonna 1921 sek\xc3\xa4 uudelleen Reserviupseerikoulussa vuosina 1922\xe2\x80\x931923.\n_START_SECTION_\nTalvi- ja jatkosota\n_START_PARAGRAPH_\nH\xc3\xa4gg osallistui talvisotaan 25. Pioneerikomppanian v\xc3\xa4\xc3\xa4pelin\xc3\xa4 ja varap\xc3\xa4\xc3\xa4llikk\xc3\xb6n\xc3\xa4 ja osallistui viivytystaisteluihin Salmi\xe2\x80\x93Pitk\xc3\xa4ranta-akselilla ja mottitaisteluihin Laatokan pohjoispuolella. V\xc3\xa4lirauhan aikana h\xc3\xa4n toimi talousupseerina Pioneerikoulutuskomppaniassa ja talousp\xc3\xa4\xc3\xa4llikk\xc3\xb6n\xc3\xa4 Pioneeripataljoona 2:ssa ja my\xc3\xb6hemmin komppanianp\xc3\xa4\xc3\xa4llikk\xc3\xb6n\xc3\xa4. Jatkosodan puhjettua h\xc3\xa4net komennettiin 7. Siltakomppanian p\xc3\xa4\xc3\xa4llik\xc3\xb6ksi ja edelleen Pioneeripataljoona 25:n ase- ja viestiupseeriksi, kunnes h\xc3\xa4net sijoitettiin Pioneerikoulutuskomppanian komendantin apulaiseksi, hevos- ja majoitusupseeriksi sek\xc3\xa4 palop\xc3\xa4\xc3\xa4llik\xc3\xb6ksi. Vakinaisesta palveluksesta h\xc3\xa4n erosi sotien j\xc3\xa4lkeen ja muutti Korialle ja ryhtyi liikemieheksi. H\xc3\xa4net haudattiin Porvooseen.'